## Rješenje Ustavnog suda Republike Hrvatske broj:U-II-3648/2007 od 30. travnja 2008.

### NN 69/2008 (13.6.2008.), Rješenje Ustavnog suda Republike Hrvatske broj:U-II-3648/2007 od 30. travnja 2008.

# USTAVNI SUD REPUBLIKE HRVATSKE

**2324**

Ustavni sud Republike Hrvatske, u sastavu Željko Potočnjak, predsjedavajući
sudac, te suci Snježana Bagić, Mario Kos, Davor Krapac, Ivan Matija, Jasna
Omejec, Agata Račan, Aldo Radolović i Nevenka Šernhorst, rješavajući o zahtjevu
Vlade Republike Hrvatske, kojim se pokreće postupak za ocjenu suglasnosti s
Ustavom i zakonom drugog propisa, na sjednici održanoj 30. travnja 2008., donio
je

## RJEŠENJE

I. Obustavlja se postupak pokrenut zahtjevom Vlade Republike Hrvatske za
pokretanje postupka za ocjenu suglasnosti s Ustavom i zakonom članka 369. Odluke
o donošenju Prostornog plana uređenja Grada Zadra (»Glasnik Grada Zadra«, broj
4/042.).
II. Ovo će se rješenje objaviti u »Narodnim novinama« i »Glasniku Grada Zadra«.

```
Obrazloženje
```

1. Vlada Republike Hrvatske podnijela je zahtjev za pokretanje postupka za
ocjenu suglasnosti s Ustavom i zakonom članka 369. Odluke o donošenju Prostornog
plana uređenja Grada Zadra (»Glasnik Grada Zadra«, broj 4/042., u daljnjem
tekstu: Odluka).
Navedenim člankom Odluke propisano je:
*U postupku izdavanja lokacijske dozvole, temeljem članka 26. Zakona o izmjenama
i dopunama Zakona o prostornom uređenju (»NN« 68/98.) potrebno je ishoditi
suglasnost Poglavarstva Grada Zadra.*2. U zahtjevu Vlade Republike Hrvatske navodi se da je Ministarstvo zaštite
okoliša, prostornog uređenja i graditeljstva Odlukom klasa: 350-02/07-01/2,
urbroj: 531-01-07-1 od 26. ožujka 2007. godine kojom obustavlja od primjene
osporenu odredbu Odluke.
Ocjenjujući osnovanom odluku navedenog Ministarstva, Vlada Republike Hrvatske
podnijela je zahtjev Ustavnom sudu, u kojem, u pogledu osporene odredbe Odluke,
ukazuje da je ista u suprotnosti s mjerodavnim odredbama Zakona o prostornom
uređenju (»Narodne novine«, broj 30/94., 68/98., 61/00., 32/02. i 100/04.).
U bitnome Vlada Republike Hrvatske navodi da *budući da se na postupak izdavanja
lokacijskih dozvola odnosi samo stavak 3. članka 26. citiranog Zakona, a ista ne
dopušta mogućnost različite primjene prostorno planske dokumentacije u
zavisnosti od toga da li je netko pribavio suglasnost Poglavarstva ili nije,
nego izrijekom propisuje da se u slučajevima neusklađenosti prostornog plana
užeg područja sa prostornim planom šireg područja mora primijeniti prostorni
plan šireg područja (...).*
3. Postupak pred Ustavnim sudom pokrenut je, sukladno odredbi članka 35. alineje
4. i članka 44. stavka 1. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), na dan primitka zahtjeva Vlade Republike Hrvatske u
Ustavnom sudu.
4. U tijeku ustavnosudskog postupka, Ustavni sud je zatražio od Gradskog vijeća
Grada Zadra očitovanje o navodima iz zahtjeva Vlade Republike Hrvatske. Gradsko
vijeće Grada Zadra izvijestilo je ovaj Sud da je 27. ožujka 2008. godine
donesena nova Odluka o izmjenama i dopunama Prostornog plana uređenja Grada
Zadra, objavljena u »Glasniku Grada Zadra«, broj 3/08. Ustavnom sudu dostavljena
je i preslika navedene nove Odluke.
Uvidom u sadržaj prijelaznih i završnih odredaba nove Odluke od 27. ožujka 2008.
godine, utvrđeno je da je osporena odredba brisana člankom 231. Odluke o
izmjenama i dopunama Prostornog plana uređenja Grada Zadra.
*Pretpostavke za vođenje ustavnosudskog postupka prestale su postojati.*5. Kod pravnih normi neodređenog trajanja, do prestanka njihovog važenja može
doći na izričit ili na prešutan način. U prvom slučaju, odredbama drugog pravnog
propisa iste ili više pravne snage određuje se prestanak važenja određene pravne
norme ili pravnog propisa u cjelini. U drugom slučaju, ista se svrha postiže
donošenjem novog propisa ili pravne norme koja drugačije uređuje određenu pravnu
materiju, pri čemu vrijedi pravilo da kasnija norma iste ili višepravne snage
stavlja izvan snage raniju normu (*lex posterior derogat legi priori*).
Slijedom navedenog, u konkretnom slučaju, zahtjevom Vlade Republike Hrvatske
osporena odredba Odluke Gradskog vijeća Grada Zadra, prestala je važiti
stupanjem na snagu Odluke o izmjenama i dopunama Prostornog plana uređenja Grada
Zadra (»Glasnik Grada Zadra«, broj 3/08.).
6. Članak 61. Ustavnog zakona glasi:
*Ustavni sud može obustaviti postupak ako podnositelj zahtjeva, odnosno
prijedloga odustane, a mora u slučajevima kad prestanu postojati pretpostavke za
vođenje postupka.*S obzirom na činjenicu da je navedena Odluka u osporenom dijelu prestala važiti,
čime su prestale postojati pretpostavke za vođenje ustavnosudskog postupka, na
temelju citirane odredbe Ustavnog zakona riješeno je kao u izreci (točka I.).
Točka II. izreke temelji se na odredbi članka 29. Ustavnog zakona.

Broj: U-II-3648/2007
Zagreb, 30. travnja 2008.

USTAVNI SUD REPUBLIKE HRVATSKE
Predsjedavajući sudac
**dr. sc. Željko Potočnjak**, v. r.

Rješenje, NN 69/2008-2324
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)